הפועל באר שבע (כדורסל)

היסטוריה

המועדון נוסד ב-1965 על ידי איתן וגמן ששיחק אז במכבי חיפה, ובמשך שנים רבות שיחק בליגות הכדורסל הנמוכות. ב-1976, במקביל לזכיית קבוצת הכדורגל באליפות בפעם השנייה, העפילה הקבוצה לליגה הארצית, שהייתה אז הליגה השנייה בחשיבותה בישראל. בשנות ה-80 העפילה הקבוצה לליגת המשנה פעמיים, ובשנות ה-90 התפרקה.
בשנת 2002 הוקמה הקבוצה מחדש תחת הדרכתו של המאמן ישראל ברוך, ששימש בעבר עוזר מאמן של קבוצות ליגת העל כגון מכבי גבעת שמואל ועירוני רמת גן, ואימן במשך חמש שנים את בית"ר באר שבע. באותה שנה הוקמה מחלקת הנוער של הקבוצה.
איש העסקים דרור סוויסה סייע לברוך בהיבט הכספי, וכן האחים יוסי ורועי שוורץ המנהלים את מועדון הפורום בעיר. בעונת פעילותה הראשונה 2009/2010, נרשמה הקבוצה לליגה ב', ובסיומה העפילה לליגה א', שם שיחקה עונה אחת שבסיומה העפילה למחוז דרום של הליגה הארצית. בעונת 2005/2006 סיימה הקבוצה במקום הראשון עם מאזן של 21 ניצחונות והפסד בודד, והעפילה לליגה הלאומית.
הקבוצה סיימה את משחקי הליגה הסדירים במקום השביעי והעפילה למשחקי הפלייאוף של הליגה. בשלב רבע הגמר, אליו הגיעה ללא יתרון ביתיות, הדיחה את סגנית מוליכת הטבלה הפועל נצרת עילית, בסדרה בת 3 משחקים (2-1). בשלב חצי הגמר פגשה את אליצור קריית אתא, אותה הדיחה בסוויפ של 2-0. האדומים נעצרו רק בסדרת גמר הפלייאוף, שמובילה לליגת העל, שם נוצחו על ידי הפועל חולון, בתום דרמה גדולה שכללה חמישה משחקים צמודים.
בעונת 2007/2008 העפילה הקבוצה שוב למשחקי הפלייאוף, אך הודחה על ידי אליצור מכבי נתניה בשלב רבע הגמר. בקיץ 2008 הורדה הקבוצה לליגה הארצית בשל בעיות תקציביות, שמנעו ממנה להעמיד את התקציב הדרוש לצורך השתתפות בליגה.
קבוצת הבוגרים התפרקה בתחילת עונת 2008/2009 בעקבות התמשכות הבעיות הכלכליות והניהוליות. עמותת "עתיד הנגב", בראשות מריו לוי (יו"ר) ואבי ברמי (מנהל), שהוקמה בקיץ 2008, לקחה על עצמה את ניהול מחלקת הנוער של המועדון החל מעונה 2008/2009. 
בקיץ 2009 לקחה על עצמה קבוצת אוהדים, בראשות העיתונאי אייל חטב, להקים מחדש את קבוצת הבוגרים, בסיוע עמותת "עתיד הנגב". בעונת 2009/10, שיחקה הקבוצה הבוגרת בליגה ב' ובסיום העונה עלתה לליגה א'. עונה לאחר מכן, התמודדה כנגד הירידה לליגה החמישית והבטיחה את מקומה בליגה במחזור האחרון.
בתחילת עונת 2011/2012 אוחדה קבוצת הבוגרים של המועדון עם קבוצת בית"ר באר שבע לקבוצת אחת עירוני באר שבע אשר שיחקה בליגה הארצית. החזרה לליגה הארצית התאפשרה נוכח העפלתה של בית"ר באר שבע לליגה הארצית עונה קודם לכן. מחלקת הנוער נשארה תחת חסותה של עמותת "עתיד הנגב". במקביל, החזיק המועדון המאוחד בקבוצת בת, ששיחקה בליגה א'. 
בקיץ 2012, עם פירוק האיחוד עם בית"ר באר שבע וירידתה של קבוצת הבת לליגה ב', שבה קבוצת הבוגרים לידיה של עמותת "עתיד הנגב". בהובלת איש העסקים המקומי כפיר ארזי, שהצטרף במהלך הקיץ ולקח את הקבוצה תחת חסותו כבעלים וכספונסר ראשי - שבה הקבוצה לליגה א' בתום אותה עונה.
בקיץ 2013 הגיעו ראשי מועדון הפועל באר שבע ובית"ר/עירוני באר שבע להבנה כי הדרך להצלחה מחייבת את שיתוף הפעולה המלא בין המועדונים, מה שסלל את הדרך לאיחוד מלא בין שני המועדונים תחת השם "הפועל באר שבע".
הפועל באר שבע המאוחדת והמחודשת סיימה את עונת 2013/2014 במקום הראשון בליגה א' מחוז דרום עם מאזן 1-21 ושבה בתום העונה לליגה הארצית.
בקיץ 2014 חתמו ראשי הקבוצה על שני הסכמי שיתוף פעולה משמעותיים וארוכי טווח. הראשון - עם מועצה אזורית בני שמעון והשני - עם בית ההשקעות אלטשולר שחם. בעקבות ההסכם הראשון, שמה של הקבוצה שונה לשם "הפועל באר שבע בני שמעון".
ב-29 במרץ 2015 הבטיחה את עלייתה לליגה הלאומית לאחר ניצחון ביתי בתוצאה 56:82 על הפועל לוד.
בעונת 2016/2017 העפילה הקבוצה לסדרת גמר הפלייאוף של הליגה הלאומית בה נוצחה על ידי עירוני נס ציונה 3-0 בסדרת בגמר.
בעונת 2017/2018 העפילה הקבוצה לסדרת גמר הפליאוף של הליגה הלאומית בה ניצחה את מכבי קריית גת 3-0 בסדרת הגמר בסיומה העפילה הקבוצה לליגת העל בכדורסל לראשונה בתולדותיה.
בשנת 2018 העפילה הקבוצה, לראשונה בתולדותיה, לגמר טורניר גביע הליגה בכדורסל, אך במשחק הגמר שנערך ב-4 באוקטובר, נכנעה למכבי ראשון לציון, והפסידה בתוצאה 78:66. בתום העונה העפילה הקבוצה לפלייאוף לאחר שסיימה במקום השביעי את הליגה הסדירה בהובלת המאמן רמי הדר. בסדרת רבע הגמר הודחה באר שבע בתוצאה 0-3 על ידי הפועל ירושלים.
בשנת 2019 שונה שם הקבוצה בחזרה ל"הפועל באר שבע".